
PATVIRTINTA





Šakių rajono savivaldybės administracijos 





direktoriaus 2014 m. kovo 12  d.





įsakymu Nr. AT-216
RAJONO SAVIVALDYBĖS TERITORIJŲ PLANAVIMO KOMISIJOS
DARBO REGLAMENTAS
I SKYRIUS. BENDROSIOS NUOSTATOS

1. Šie teritorijų planavimo komisijos darbo reglamentas (toliau – Reglamentas) parengtas vadovaujantis Lietuvos Respublikos teritorijų planavimo įstatymo (Žin., 2013, Nr. 76-3824) 26 straipsnio 4 dalimi.

2. Reglamentas nustato teritorijų planavimo komisijos (toliau – Komisija) kompetenciją bei veiklos organizavimo tvarką.

3. Komisija yra tarpžinybinė institucija, kuri nagrinėja ir priima sprendimus savivaldybės lygmens ir vietovės lygmens teritorijų planavimo dokumentų derinimo klausimais.

4. Komisija savo veikloje vadovaujasi Lietuvos Respublikos teritorijų planavimo įstatymu, Vietos savivaldos įstatymu, kitais įstatymais bei poįstatyminiais teisės aktais;

5. Komisijos veikla ir posėdžiai yra atviri visuomenei. 

II. SKYRIUS. KOMISIJOS SUDĖTIS


6. Komisiją sudaro ir prireikus pakeičia rajono Savivaldybės administracijos direktorius jo darbo reglamento nustatyta tvarka. Komisijos veiklos trukmė neribojama kiek tai neprieštarauja LR teisės aktams.

6.1. Komisijos pirmininku skiriamas rajono savivaldybės administracijos valstybės tarnautojas, vykdantis savivaldybės vyriausiojo architekto  funkcijas.

6.2. Komisijos pirmininko pavaduotoju skiriamas rajono savivaldybės administracijos Architektūros ir urbanistikos skyriaus valstybės tarnautojas, kuris pirmininko pareigas vykdo pirmininkui nesant.

6.3 Komisiją sudaro pirmininkas, pirmininko pavaduotojas ir nariai. Komisijos sekretoriumi rajono savivaldybės administracijos direktoriaus įsakymu skiriamas savivaldybės administracijos Architektūros ir urbanistikos skyriaus specialistas. Komisijos sekretorius nėra Komisijos narys. Komisija sudaroma iš šių narių:

6.3.1. savivaldybės administracijos valstybės tarnautojų, atsakingų už teritorijų planavimo reikalavimų nustatymą, inžinerinių tinklų bei susisiekimo komunikacijų plėtrą;

6.3.2. inžinerinių tinklų ir susisiekimo komunikacijų savininkų ar naudotojų (pagal įstatymų nustatytą kompetenciją), rengiančių teritorijų planavimo sąlygas, atstovų;

6.3.3. Aplinkos ministerijos regiono aplinkos apsaugos departamento (pagal įstatymų nustatytą kompetenciją), rengiančių teritorijų planavimo sąlygas, atstovų;

6.3.4. Valstybinių parkų, valstybinių rezervatų ir biosferos rezervato direkcijos (pagal įstatymų nustatytą kompetenciją), rengiančių teritorijų planavimo sąlygas, atstovų;

6.3.5. Kultūros paveldo departamento prie Kultūros ministerijos teritorinio padalinio (pagal įstatymų nustatytą kompetenciją), rengiančio teritorijų planavimo sąlygas, atstovų;

6.3.6. Priešgaisrinės apsaugos ir gelbėjimo departamento atstovų;

6.3.7. Visuomenės sveikatos centro atstovų;

6.3.8. Nacionalinės žemės tarnybos prie Žemės ūkio ministerijos Šakių žemėtvarkos skyriaus atstovų.

6.3.9. Kitų suinteresuotų institucijų (subjektų) atstovų.

7. Konkrečius institucijų (subjektų) atstovus raštiškai deleguoja į Komisiją juos įgaliojusios institucijos (subjektai). Jeigu planuojama teritorija yra susijusi su įslaptinta informacija, deleguojamas Komisijos narys privalo turėti leidimą dirbti su įslaptinta informacija. Komisijos narių skaičius neribojamas.

8. Komisijos narių - savivaldybės administracijos valstybės tarnautojų ir institucijų (subjektų), parengusių (dalyvavusių rengiant) teritorijų planavimo sąlygas įgaliotųjų atstovų dalyvavimas Komisijos darbe yra privalomas. 

9. Šakių rajono savivaldybės Teritorijų planavimo komisijai vadovauja Komisijos pirmininkas. 
III SKYRIUS. KOMISIJOS DARBO TVARKA

10. Konkretaus teritorijų planavimo dokumento derinimo atveju Teritorijų planavimo komisijos pirmininkas ar jo pavaduotojas, pasinaudodamas Lietuvos Respublikos teritorijų planavimo dokumentų rengimo ir teritorijų planavimo proceso valstybinės priežiūros informacine sistema, kitą darbo dieną po planavimo organizatoriaus prašymo derinti teritorijų planavimo dokumentą pateikimo dienos paskelbia Teritorijų planavimo komisijos nariams apie pateiktą derinti teritorijų planavimo dokumentą. 

Jeigu iškyla neaiškumų ar yra skirtinga Komisijos narių nuomonė dėl kompleksinio teritorijų planavimo dokumento derinimo, planavimo organizatoriaus ar teritorijų planavimo komisijos narių motyvuotu prašymu Komisijos pirmininkas, nepasibaigus derinimo terminui, gali organizuoti Teritorijų planavimo komisijos posėdį. 

11. Komisijos posėdžius veda Komisijos pirmininkas.

12. Komisija dirba vadovaudamasi Šakių rajono savivaldybės Teritorijų planavimo komisijos darbo reglamentu.

13. Kompleksinio teritorijų planavimo dokumento derinimas atliekamas ne vėliau kaip per 10 darbo dienų nuo planavimo organizatoriaus prašymo derinti kompleksinio teritorijų planavimo dokumentą pateikimo dienos. Visos derinimo procedūros atliekamos ir sprendimai paskelbiami Lietuvos Respublikos teritorijų planavimo dokumentų rengimo ir teritorijų planavimo proceso valstybinės priežiūros informacinėje sistemoje.

14. Kompleksinio teritorijų planavimo dokumentas yra suderintas jei tam pritarė visi Teritorijų planavimo komisijos nariai. Jeigu bent vienas Komisijos narys nepritaria teritorijų planavimo dokumento derinimui, jis nepritarimo motyvus raštu per 5 darbo dienas nuo planavimo organizatoriaus prašymo derinti kompleksinio teritorijų planavimo dokumentą pateikimo dienos pateikia Teritorijų planavimo komisijos pirmininkui. Jeigu Komisijos pirmininkas mano, kad komisijos nario nepritarimas nėra tinkamai motyvuotas, jis kreipiasi į instituciją, delegavusią šį komisijos narį, prašydamas patvirtinti arba pripažinti nepagrįstais komisijos nario nepritarimo motyvus. Institucija, į kurią kreipiasi Komisijos pirmininkas, privalo per 5 darbo dienas nuo tokio kreipimosi gavimo dienos pateikti savo išvadas. 

15. Teritorijų planavimo komisija kompleksinio teritorijų planavimo dokumentų derinimo metu negali nustatyti naujų planavimo sąlygose nenumatytų reikalavimų.


16. Planavimo organizatorius, planavimo iniciatorius, teritorijų planavimo vadovas, planavimo sąlygas išduodančios ir teritorijų planavimo dokumentus derinančios, tikrinančios, tvirtinančios institucijos ir visuomenė turi teisę, pasinaudodami Lietuvos Respublikos teritorijų planavimo dokumentų rengimo ir teritorijų planavimo proceso valstybinės priežiūros informacine sistema, gauti visą, su kompleksinio teritorijų planavimo dokumento derinimu susijusią informaciją.

IV SKYRIUS. BAIGIAMOSIOS NUOSTATOS


17. Kompleksinio teritorijų planavimo dokumentą derinantys asmenys už savo pagal kompetenciją priimtų sprendimų teisėtumą asmeniškai atsako įstatymų nustatyta tvarka. 

18. Jei per nustatytus terminus planavimo organizatoriui nepateikiama išvada ar Komisijos posėdžio protokolas dėl kompleksinio teritorijų planavimo dokumento derinimo ar atsisakymo jį derinti, laikoma, kad derinanti institucija ar teritorijų planavimo komisijos narys kompleksinio teritorijų planavimo dokumentą suderino ir jis gali būti teikiamas tikrinti teritorijų planavimo valstybinę priežiūrą atliekančiai institucijai.

